
Čitatelju... 


Eto ti dragi čitatelju opet jednoga novog 
vjenčića, što ti ga šalje "Kuća dobre štampe". 
Ovaj ti vjenčić govori o slavnoj sv. Ani, 
materi blažene Djevica Marije. U njemu ćeš 
naći kratki životopis velike svetice, a naći 
ćeš također i lijepih molitava i devetnica. 

Uzmite u ruke ovu knjižicu osobito vi 
kršćanske majke. Uzmite si za primjer sv. 
Anu, koja je bila pravi uzor majke odga- 
jateljice. Vaše je zvanje sveto, vi odgajate 
djecu ili za Boga, ili za vraga. O majci sve 
ovisi. Kakav odgoj dobije dijete za mlada, 
takvo će ostati i u kasnijem životu. Mladić 
kadgod i zaluta, ali kad se sjeti ljubazne 
majke, ne može odoljeti, on se obraća 
natrag u krilo katoličke Ckrve. - Kršćanske 
majke, zazivajte u pomoć sv. Anu, da vam 
priteče u pomoć kod uzgoja vaše djece. 

Krćanski očevi, čitajte vi ovu knjižicu, jer 
se u njoj nalazi lijepih crtica o životu sv. 
Joakima, koji je bio uzor-muž i otac. Neka 
vam on služi za primjer, kako morate ljubiti 
i štovati svoje žene te odgajati svoju djecu. 
Kršćanska djeco, uzmite i vi ovu knjižicu; 

ona će vas naučiti, kako se morate pokora- 
vati svojim roditeljima. Uzmite si za primjer 
malenu Mariju, koja se u svemu pokoravaše 
svojim roditeljima. Nasljedujte je u njezin- 
im krepostima, a osobito u poniznosti. 
Nemojte, da zavlada u vama isprazna giz- 
davost glede odijela. Ugledajte se u Mariju, 
koja je već za najnježnijih godina čeznula za 
grubim i pepeljastim odijelom. 

itajte ovu knjižicu i svi drugi, jer će 
svaki naći po koje biserno zrnce, koje će mu 
služiti za savršen život. Citajte je, ali 
poniznim srcem. Oholima se Bog protivi, a 
poniznima daje milost. Oholica dakako ne 
će naći ništa u tom vjenčiću, jer mu je srce 
otvrdnuto, dok je srce poniznoga mekano 
poput voska, u koji se može sve utisnuti. 

A ti slavna sveta Ano, pomozi svoju vjer- 
nu djecu; podijeli im ponizno srce, da spoz- 
naju pravi put, kojim si ti hodala za svoga 
zemaljskoga života, pa da te barem donekle 
nasljeđuju. 

Sv. Marijo, sv. Ano i sv. Joakime, priteci 
nam u pomoć! 


GLAVA PRVA 
O roditeljima sv. Ane 


O roditeljima sv. Ane postoje dva mišl- 
jenja. Sveti Andrija Krećanin drži ocem sv. 
Ane Nathana, koji je po Salamonu bio 
ogranak loze Davidove. Njegova djeca 
bijahu: naša Svetica, Marija, Sobe i Jakov, 
koji je bio otac sv. Josipa. Drugačije misli 
o tom sv. Hipolit Portuanac. Po njegovu 
mišljenju bila bi sv Ana kćer nekoga 
Mathana, koji se po ljetopisima karmeli- 
tanskim naziva Stolanom. On je je bio 
svećenik iz svećeničkog plemena Levijeva, 
koji se oženio nekom Marijom, koja se po 
spomenutim ljetopisima naziva 
Emerencijanom. Iz tog su se braka rodile 
tri kćerke: Marija, Sobe ili Ismerija, a 
posljednja sv. Ana. 

Sve su one udale i imale djecu, Marija se 
udala za Kleofu ili Alfeja, brata sv. Josipa, 
te porodi: Salomu, Mariju, Josipa, Jakova, 
Judu i Šimuna. Salome se, najstarija kćer- 

ka Kleofina, uda za Zebedeja, te rodi 
Jakova i Ivana. Sobe se uda za nekog 
svećenika (možda Eluida), te rodi 
Elizabetu, ženu Zaharijinu i majku 
Pretečinu (sv. Ivan Krst.). Ana se uda, 
kako ćemo vidjeti, za Jaokima i porodi 
Blaženu Djevicu. 

Da su spomenute bile sestre sv. Ane, 
potvrđuju još Egesip, Euzebije, Nicefor, 
sv. Epifanije i mnogi drugi; potvrđuje 
također i grčki Menologij) dana 8. rujna. 

Roditelji svete Ane obitavahu u 
Sephoru. Sephor ili po današnjem 
Seffourich, slatka, prekrasna i plodna 
dolinica, a pripadala je plemenu 
Zabulonovu. Dolinica leži na sjeverois- 
toku Nazareta, od kojega je udaljena za 6 
kilometara, a od brda Karmela 4 milje. 

ujmo, što govori o majci Aninoj sv. 
Ćiril Aleksandrijski: “Kadono se već prib- 
ližavaše vrijeme spasenja, sedamdeset 
godina prije upućenja, procvate u Galileji 
miomirisan cvijet, — plemenita djevica iz 
plamena Davidova. Djevica bi nadarena 

svim mogućim darovima, koliko duševn- 
im, toliko i tjelesnim. Bila je bogata, lijepa, 
ljubazna, ćudoredna, srčana i veledušna, a 
usto je živjela u čvrstoj nadi u budućega 
Spasitelja". 

P Martin od Cochema (Das grosse 
Leben Jesu Christi) piše, da je 
Emerencijana provodila skroman život u 
samoći svoga srca, u pokori, šutnji, 
molitvi i razmatranju svetih knjiga, te je 
tako svojim žarkim željama pospješivala 
dolazak Željenoga. Često bi se uspinjala 
na brdo Karmel, gdje življahu u 
uzdržljivosti i molitvi Eseni, nazvani 
sinovima prorokovim, te bi se tamo 
zadržala raspravljajući s njima o duhovn- 
im stvarima. 

Procvavši do udaje, stadoše je roditelji 
nagovarati da poda ruku nekome mladiću, 
koji je htjede za pratilicu života. 
Emerencijana se posavjetuje s jednim od 
karmelskih monaha, s osamdesetogodišn- 
jim starcem, po imenu Arkom, koji sa 
svojim sudrugovima moli i posti tri dana 

proseći svjetlost Gospodnju. Na svršetku 
im se trećega dana pričini kao da vide 
prekrasno stablo, koje se rasprostranjivaše 
u dvije velike grane. Jedna od grana 
proizvede tri prekrasna ploda, a druga 
samo jedan. No taj je bio mnogo ljepši, 
nego li onaj od prijašnje grane, a iz njega 
proniče cvijet, koji svojim preugodnim 
mirisom napuni i nebo i zemlju. I najedan- 
put se začu tajanstveni jaki glas: “Ovo sta- 
blo je Emerencijana!? 

Tad joj javi Arko, da se poda volji 
Božjoj i uda za spomenutoga mladića. 
Ona pristane, te se uda za Mathana, koji 
se drukčije naziva Stolanom. To se zbilo 
77. godine prije poroda Kristovog. 

Ako je bio svet život Emerencijane kao 
djevice, nije bio manje svet ni kao žene, jer 
je Mathan bio uistinu vrijedan nje, kao i 


ona njega. 


GLAVA DRUGA 
Rođenje sv. Ane i njezina mladost 


Porodivši Emerencijana drugu svoju 
kćerku Sobe, prođe 20 godina, a da ne 
rađaše više djece. 

Gospodin ne ostavlja svoje pa radi tog 
htjede utješiti žalosnu službenicu svoju, 
premda već imaše 40 godina. No 
Emerencijana nije bila bez razloga tužna. 
Ona se bojala, da se nije možda nevrijed- 
nom pokazala onoga obećanja, što joj 
objaviše Karmelski monasi. Sad se neke 
noći objavi u snu anđeo, te reče njoj i 
Mathanu : "Tješite se, Božji prijatelji, ja 
sam predao Bogu vaše suze i molitve, pa 
me radi toga poslao da vam navijestim, da 
ćete dobiti jednu kćerku, koja će biti veli- 
ka pred Bogom i pred ljudima. Od vas će 
proizaći Plod, koji će biti utjeha sviju 
ražalošćenih srdaca. A kao znak istine 
naći ćete nad svojam uzglavljem zlatnim 
slovima upisano njezino ime". I zbilja, 

sutradan pročitaše na postelji anđeoskom 
rukom napisano: Ana. 

Anđelova se riječ doskora ispuni, kada 
Emerencijana iza 9 mjeseci porodi neke 
srijede našu Sveticu. Kad je imala 3 godine 
dadoše je roditelji prema zavjetu u hram, 
gdje je boravila uz ostale djevojke, koje 
bijahu kroz nekoliko godina posvećene 
službi svetišta. Za boravka Anina u 
hramu, umre joj otac i bi sahranjen u 
Sephoru; malo iza toga preseli se u bolji 
život i pobožna majka, a da joj ne objavi 
proroštvo anđeosko. 


GLAVA TREĆA 
Udaja sv. Ane za sv. Joakima 


Za svoga boravka među ostalim djevo- 
jkama u hramu sticaše sv. Ana sve više i 
više savršenosti. Ona je gorjela žarkom 
ljubavi prema Bogu, pa joj se radi toga 
rodi vruća želja za Željenim, da ga spozna. 

Izašavši iz hrama i vrativši se kući u 

Sephor posveti se posve razmišljanju i 
molitvi. Često bi zalazila karmeličanima, 
da se s njima posavjetuje i porazgovori o 
svetim stvarima. Oni joj i savjetovaše, da 
se uda za Joakima sina Mathatova iz ple- 
menite loze Davidove bogate krepostima. 
Ani su tada bile 24, a Joakimu 46 godina. 

Pobožna opatica iz samostana 
D'Agreda, sestra Marija od Isusa, ovako 
piše: “Približavajući se vrijeme spasenja, 
pošalje Bog dva sjajna svijetla, da navijeste 
svijetu bliski sjaj Sunca pravednosti, 
Krista Spsitelja našega. 

Te dvije krasne zvijezde bijahu sv. 
Joakim i Ana. Sv. Joakim imađaše kuću, 
obitelj i rođake u Nazaretu, gradiću galile- 
jskom. On je bio čovjek pravedan i svet, 
prosvijetljen osobitim milostima i svjet- 
lošću odozgora. Razumijevaše po milosti 
mnogo tajna svetoga Pisma i proroka, pa 
je žarko molio Gospodina, da bi se smilo- 
vao  bijednome ljudstvu i poslao 
Obećanoga. Njegova vjera i ljubav dopi- 
rahu do neba. On je bio muž vrlo ponizan, 

čist, sveta vladanja i najveće iskrenosti, ali 
ujedno strog, neprispodobive čednosti i 
poštenja. 

Sv. Ana imađaše kuću u Betlehemu. 
Ona bijaše čista, ponizna i lijepa, a od 
svoga djetinjstva već bijaše sveta i puna 
kreposti. Svevišnji joj objavi velika i dubo- 
ka rasvjetljenja, u kojima razmatraše 
duboke tajne. Također bila je vrlo marljiva 
i radišna, tako da je sjedinjavala dva života: 
život misaoni i djelatni. Po Božjem nadah- 
nuću poznavaše tajne svetih knjiga; poz- 
navaše tajne i svojstva, koja bijahu drugi- 
ma zastrta gustom koprenom. Budući da 
je poznavala tajne sv. Pisma, stane vruće 
čeznuti i moliti za Mesiju. I njezine 
molitve bijahu primljene kod Boga, te je 
svojim vrućim molitvama pospješila 
dolazak Željenoga. 

Kako Joakim, tako i Ana, neznajući za 
drugo moljahu u Gospodina milost, da bi 
njemu dao dobru ženu, a njoj dobrog 
muža, tako da budu jedno drugom potpo- 
ra, da mogu zajednički napredovati u kre- 


12 


postima i savršenosti. 

Bog usliši njihove žarke molitve te 
pošalje arkanđela Gabrijela, da im navijesti 
njegovu volju. 

Arkanđeo se prikaže sv. Ani u slici čov- 
jeka. Ana mu se dostojno nakloni, a on joj 
reče: “Gospodin usliša tvoje žarke molitve 
i želi, da i nadalje nastaviš zazivati tvojim 
molitvama dolazak Spasitelja. Božja je 
volja, da se ti udaš za Joakima, čovjeka 
pravedna srca i ugodna pred očima 
Gospodnjim. U njegovom ćeš društvu 
moći ustrajati u izvršavanju Božjih zakona 
i u njegovoj službi. Nastavi i dalje s tvojim 
prošnjama i molitvama, ali prepusti sve u 
ruke Gospodnje, da on uredi, kako će se 
svidjeti njegovoj svetoj volji. Ti uostalom 
koračaj uvijek stazom pravednosti; tvoj 
niski stan neka bude uvijek u visinama; 
moli neprestano za dolazak Mesije i veseli 
se u Gospodinu, koji je tvoje spasenje." 

Arkanđeo se poslije javi u snu i 
Joakimu, te mu reče: “Da si blagoslovljen 
od Božje desnice, Joakime! Ustraj u svo- 

jim žarkim molitvama, živi pravedno i 
savršeno. Volja je Božja, da se ti oženiš 
Anom, osobom blagoslovljenom od Boga. 
Brini se za nju, štuj je kao žrtvenik 
Svevišnjega, te  zahvaljuj — Božjem 
Veličanstvu na milosti, što ti je povjerilo 
tako svetu osobu!" 

Spoznavši tako mladenci volju Božju, 
sjedine se svetim vezom čiste i neporočne 
ženidbe. 

Čujte što govori o njihovu ženidbenom 
Životu spomenuta već d'Agreda: “Sveti 
zaručnici življahu u Nazaretu rastući sve 
više u krepostima i savršenosti, te putujući 
po pravednim putovima Gospodnjim. 
Zato su bili Bogu osobito mili i dragi. Sav 
bi svoj prihod i plodove razdijelili svake 
godine na tri dijela. Prvi dio bi poklonili 
hramu jeruzalemskome da se prikaže 
Bogu; drugi bi dio razdijelili siromasima, a 
trećim bi uzdržavali sebe i obitelj. 

Bog uvidi njihovu veliku darežljivost, 
pa im umnoži blago, tako da su imali svega 
u izobilju. 

Oni življahu u najvećem miru i slozi, 
nikada nije došlo ni do najmanje svađe. 

Ponizna se Ana potpuno podvrgavaše 
vlasti i volji Joakima, a sveti bi čovjek u 
poniznosti uvijek želio spoznati volju 
svoje Ane, da je može lakše preteći u vjer- 
nosti i ljubavi. I tako je uvijek među njima 
bilo sveto natjecanje u poniznosti i 
ljubavi. Osim toga živjeli su u tako 
savršenoj čistoći, da u čitavome njihovom 
životu nije došlo nikad do nesporazuma. 
Bog ih je na čudnovat način sjedinio, pa je 
bio sa svojim svetim strahom uvijek u nji- 
hovoj sredini. Sveti Joakim je revno vršio 
zapovijed arkanđelovu, koji mu zapovije- 
di, da se brine i štuje Anu. Bog blagoslovi 
osobitim načinom svoju službenicu Anu; 
nagradi je visokim darovima i milostima, 
napuni je svetim znanostima, te je 
napokon pripravi na neizmjernu sreću, da 
postane majkom — Majke samoga Boga". 

GLAVA ČETVRTA 
Kušnja 


Sagriješivši čovjek, utrnu mu u srcu 
sveta iskra ljubavi, a na svijet dođe zlo, 
koje zauze mjesto i službu ljubavi. No bol 
nije samo kazna za učinjeni grijeh, već je 
ujedno i ustuk grijeha, te je tako pona- 
jbolje sredstvo, kojim se gasi ljubav. Kad 
već jedanput srce gori ljubavlju razne su 
boli, kojim se jača i uspiruje plamen 
ljubavi. Bol je kušnja kreposti, kao što se 
zlato kuša u vatri, tako se i kreposti kuša- 
ju u protivnostima. 

Kušnjama ne mogoše izbjeći niti sveci. 
Bog ih htjede kušati, da se time pokažu 
dostojnima uzvišenoga dara, što im ga 
namjeravaše pokloniti. ' 

Poznato je, kolikom nesrećom i 
kaznom smatrahu Židovi neplodnost. 
Šesnaest već godina prođe otkako se naši 
sveci združiše ženidbenim vezom, a još ne 
bijaše nikakova ploda njihove svete 

ljubavi. Činilo se da je Ana neplodnica, pa 
su je susjedi ismjehivali. Ona kao i sv. 
Joakim postadoše predmetom rugla i šale. 
No oni podnašahu velkim mirom tu 
žalost, jer se pokoravahu u svemu svetoj 
Božjoj volji. I sv. Brigita opaža u svome 
“Govoru anđeoskom" da je ženidba 
Joakima i Ane bila blagoslovljena od Boga 
baš zato, jer ne zahtijevahu ništa drugo 
nego čast i slavu Božju. I ako su željeli 
imati plod svoje ljubavi, to je ta želja bila s 
nakanom, da bude sve na slavu Božju, 
jedino bi se bojali da ne uvrijede Boga; to 
bi smatrali najvećom boli, najvećom 
žalosti. No ta podanost volji Božjoj ne 
isključuje ipak svaku žalost. Oni su bili 
žalosni, jer ne imađahu djece, oni se žarko 
moliše Bogu, da ih izbavi toga prokletstva, 
ali se podavahu sasvim njegovoj svetoj 
volji. Zavjetovaše se, da će dijete, koje bi 
im Bog dao, posvetiti Gospodinu. 
Godina već dana prođe od onoga vre- 
mena, kad se sveti zaručnici zavjetovaše 
Bogu. Sad htjede Bog da s poniženjem 

iskuša strpljivost Joakimovu. Za neke 
svečanosti otputuje on s ostalima u 
jeruzalemski hram, da prikaže Bogu dar. 
Kad su davali darove velikom 
svećeniku, Joakim bi odbijen. Jedan mu 
od svećenika prezirno reče: “Joakime, 
zašto žrtvuješ, kad si čovjek nekoristan? 
Udalji se od oltara nemoj da svojim pri- 
nosima i žrtvama izazivlješ Boga, jer ti 
nisu primljene pred licem Gospodnjim". 
Svetac se ponizi u svome srcu i počne 
ovako moliti: “Svevišnji Gospodine i 
vječni Bože, ti znadeš, da ja po tvojim 
naredbama i volji dođoh u ovaj sveti hram: 
sad me tvoj namjesnik prezire: no ja to i 
zaslužujem radi svojih teških grijeha; pa 
nije ni to bez tvojega htijenja; na prezri 
Gospodine djelo ruku Tvojih?. 
Zatvorivši se svetaćč u samotnu 
potleušicu, pomoli se ovako : “Svevišnji 
vječni Bože, od kojega sve ovisi, koji daješ 
život svemu i liječiš čitavi ljudski rod, ja se 
ponizno bacam pred tvojim licem, te te 
molim umanjiti moju žalost, usliši moje 

smjerne molitve, što ih združujem s 
onima Ane. Tvojim su očima poznate sve 
naše želje, pa ako ja i ne zavrijedih da 
budem uslišen, - ne preziri molitava moje 
ponizne žene Ane Gospodine Bože 
Abrahamov, Izakov i Jakovljev, naših star- 
ih otaca, ne skrivaj tvoga lica pred nama; 
ne dopusti, dobri oče, da me ubrajaju 
među krivce te odbijaju moje prinose 
držeći me nekorisnim, jer mi nisi podijelio 
poroda. Sjeti se, Gospodine, žrtava i pri- 
nosa tvojih slugu prorcka, mojih starih 
otaca; sjeti se sada onih dobrih djela, što ti 
bijahu tako draga i mila. Ti mi zapovijedaš, 
da se tvrdom vjerom obratim tebi kao 
bogatašu i izvoru milosrđa; podaj mi dakle 
ono, za što te tako vruće molim; ta ti, 
Gospodine, znadeš, da time ispunjavam 
tvoju volju i zapovijed, budući da si nam ti 
sam to obećao. Suzdržavaju li pak moje 
krivnje tvoje veliko milosrđe, to te molim 
da ukloniš ono, što se ne sviđa tvojim 
očima, što suzdržava tvoju pomoć. 

Ti si moćan, Bože Izraelov; tebi je sve 

moguće, samo ti treba nešto htjeti; ti ne 
poznaš nikakvih zapreka. Neka dopru do 
tvojih ušiju moje smjerne molitve, pa ako 
sam siromašan i malen, to _ si ti, 
Gospodine, neizmjeran i sklon pomoći 


potištenima. 
Kamo da odem od tebe, koji si Kralj 
kraljeva, Gospodin gospodina, 


Svemogući? Napunio si, Gospodine, svoje 
sinove i sluge darovima i blagoslovom u 
njihovim porodicama; podjeli i meni ono, 
što si podijelio mojoj braći. Svidi li ti se da 
mi podijeliš porod, ja ti obećajem, da ću ga 
posvetiti u hramu na tvoju službu. 
Duhom se i tijelom dajem tvojoj svetoj 
volji, uvijek sam nastojao da bježim od 
taštine. Učini kako se tebi sviđa i razveseli 
srca naša. Pogledaj sa svoga prijestolja na 
ponizni prašak, podigni ga, da te veliča i 
slavi, da se u svemu ispunjuje tvoja, a ne 
moja volja." 

Sličnu molitvu obavi i ponizna Ana 
ponovivši i ona spomenuti zavjet. 

U Menologiju se grčkom spominje 

poniznost i slava svetih zaručnika sli- 
jedećim riječima: 

“Sveti Joakim i Ana prikazivahu dare 
Gospodinu, ali bijahu odbijeni, jer ne 
imađahu djece. — Oni se obrate Početniku 
svega života i biše uslišani. Bog im podijeli 
“prava vrata života", što mi štujemo 
Bezgrješnim Začećem. 

U slijedećem ćemo poglavlju vidjeti na 
koji način usliša Bog molitve svetih 
zaručnika. 


GLAVA PETA 
Navještaj 


Pisano je, da slava slijedi poniznost, a 
molitve pravednika dopire do prijestolja 
Božjega, gdje je uslišana. Tako usliša Bog i 
smjerne molitve naših dvaju svetaca. Bog 
naredi arkanđelu Gabrijelu, da ponese 
svakome veselu vijest Božjega milosrđa, 
što je nakanio izliti iznad njih. Arkanđeo 
se prikaže Joakimu, kojega nađe zadublje- 

na u molitvu, te mu reče: “Pošteni i 
pravedni čovječe, Bog je vidio s visina, sa 
svoga prijestolja, tvoje želje, On je uslišao 
tvoje molbe i uzdahe, te želi učiniti te 
sretnim na zemlji. Ana će, tvoja žena, 
začeti 1 roditi kćerku, koja će biti 
blagoslovljena između svih žena, koju će 
blaženom nazivati svi narodi. Bog me 
vječni, nestvoreni i stvoritelj svih stvari, 
pravedan u svojim sudovima, — jaki i sve- 
mogući, šalje k tebi, jer mu omiliše tvoja 
dobra djela i milostinje. Pa kao što ljubav- 
na djela raznježuju srce Božje te ga potiču 
na milosrđe, tako i On hoće da obogati 
darežljivošću tvoju kuću i obitelj s 
kćerkom, koju će poroditi Ana, a sam joj 
Bog nadjenu ime “Marija". 

Od svoga djetinjstva mora biti 
posvećena Bogu u hramu; kako obećaste. 
Bit će velika, odabrana, moćna i puna 
Duha Svetoga; njezin će začetak biti nešto 
čudnovato za neplodnost Aninu, djevojči- 
ca će biti neobična kako u životu, tako i u 
djelima. Hvali i slavi Gospodina, Joakime, 

radi tako velikog dobročinstva, kakova ne 
iskaza nijednom narodu. Pođi i zahvali se 
u hramu jeruzolimskom; a u znak istine 
toga veselog navještaja, susrest ćeš kod 
zlatnih vratiju svoju ženu Anu, koja će 
poći u hram radi iste svrhe. Upozoravam 
te, da je to jedan od najuzvišenijih navješ- 
taja, budući da će začetak ove djevojčice 
razveseliti i nebo i zemlju." 

Joakim ustane vesela srca, te se uputi u 
Jeruzalem, gdje se sastane s Anom, koja bi 
poslana po istome arkanđelu u sveti grad. 
Anđeo joj se javi u času, kad je velikim 
čeznućem molila i uzdisala za obećanim 
“Žuđenim", te joj reče: “Ti i Joakim žarko 
moliste, da vam Bog udijeli blagoslovljeni 
plod; Svevišnji usliša vaše molitve i odluči 
da vam dade čudnovati i sveti porod, koji 
će vas obogatiti nebeskim darovima, davši 
vam mnogo više, nego ste željeli". I sje- 
tivši je kako Bog usliša molitve poniznih i 
vjernih, i navede joj primjere _ Mojsiju, 
Esteru, Juditu i Davida, i nastavi: 
Poniznost, vjera i milostinja Joakimova i 

tvoja dopriješe_ čak do prijestolja 
Svevišnjega... On te odabire za majku 
one, koja će začeti i poroditi 
Jedinorođenoga Očeva. Rodit ćeš 
kćerku, koju ćeš po Božjoj odredbi naz- 
vati Marijom. 

Ona će biti blagoslovljena među 
ženama i puna Duha Svetoga. Ona će biti 
oblak, koji će prosipati rosu na okrepu 
smrtnika; na njoj će se ispuniti proroštva 
vaših starih otaca. Bit će vrata života i 
spasa sinova Adamovih. Znaj, da sam i 
Joakimu objavio, da će dobiti svetu i 
blagoslovljenu kćerku, ali mu Bog ne otkri 
tajne, da ima postati majkom Mesijinom. 
Ne otkrivaj mu ove tajne, već pođi u hram 
jeruzolimski, te se zahvali na velikome 
dobročinstvu, što ti ga pruži darežljiva 
desnica Gospodnja. Kod zlatnih vratiju 
sastat ćeš se s Joakimom, pa ćeš se poraz- 
govoriti s njime o tim navještajima". — 
Ove i mnoge druge stvari povjeri 
arkanđeo Ani, a zatim je ostavi. 

Dvoje se svetih sastade kod zlatnih 

vratiju hrama i podade Svevišnjemu hvale, 
a zatim se povrate u Nazaret, gdje čekaše 
izvršbu obećanja. 

Sama sv. Djevica objavi jednoć sv. 
Brigiti velike zasluge i kreposti svojih 
svetih roditelja, radi kojih i zaslužiše 
takvu kćerku, jer oni u svojim djelima ne 
tražiše ništa do slave Božje. A u “Govoru 
anđeoskom?" nazivlje svetu Anu blagajni- 
com Božjom. Kao što se u blagajni čuvaše 
blago hrama, tako u krilu Aninu počivaše 
Marija, koja bijaše njezino blago. 


GLAVA ŠESTA 
Obećanje se ispunjuje 


Prečisto je začeće započelo. Za onih je 
devet mjeseci Ana, Marije radi, bila 
nadarena velikim i mnogim milostima. No 
đavao ne miruje nikada. Njemu su mrske 
svete osobe, pa je zbog toga za biljeg svoje 
srdžbe odabra sv. Anu. Đavao doduše nije 
poznavao velike tajne ljubavi, koje se zbi- 

vahu u Ani, ali je svakako uvidio, da Bog 
namjerava s njome i njenom kćerkom 
napraviti nešto veliko. D'Agreda nabraja 
sva moguća sredstva, kojima je htjede 
strovaliti s visokog stupnja, na koji se 
bijaše popela. Upotrebljavao je razna 
sredstva, ne bi li je strahom ili rukom 
neprijateljskom umorio. 

Odatle mnoge unutarnje napasti nev- 
jerovanja i nepouzdanja; odatle prijetnja, 
da će joj razoriti kuću, a ona da će 
zakopana ostati pod ruševinama; odatle 
navale i ruganja nekih susjeda, a pogotovo 
nekih ukućana koji se rugahu njenom 
začeću, da si tobože ona umišlja, da prikri- 
je svoju neplodnost. No Gospodin 
priskoči u pomoć svojoj službenici koja 
osta nepokolebiva uz sva nastojanja i 
spletke đavolske. 

Tako nastupi i ponoć 8. rujna, 15 godi- 
na prije Isusovog porođenja, kada Ana 
porodi Prečistu. 

Mnogi pisci drže, da je Marija bila zače- 
ta u Nazaretu, a po D'Agredi se to zbi 

8.prosinca, rodi se u Jerusolimu u kući 
svojih roditelja izvan gradskih zidina, 
nedaleko istočnih vratiju. Kućica bijaše 
napola sazidana, napola uklesana u stijenu, 
nedaleko kupelji Bastide. (Danas se nalazi 
na tome mjestu lijepa crkva i sjemenište 
grčkih klerika unijata pod vodstvom 
bijelih Otaca, što ih osnova kardinal 
Lavigerie. Zavod je posvećen sv. Ani.) 


GLAVA SEDMA 
Dobra majka 


Sveta Ana ne htjede da povjeri brigu 
nad kćerkom drugima; već, izbavivši je 
Gospodin od svih naravnih posljedica 
poroda, brinula se za nebesku djevojčicu 
sama. D'Agreda primjećuje, da se sv. Ana 
naslađivala sa sv. kćerkom, koju je milo- 
vala poput ostalih majka; no to bi uvijek 
činila s velikim poštovanjem, kao što se i 
dolikuje tako tajanstvenomu i božansko- 
mu Otajstvu. 


28 


Anđeli joj se njezini čuvari uz mnoge 
druge čiste duhove klanjahu na rukama 
majčinim, te joj izvađahu milozvučne sim- 
fonije, od kojih bi katkad uživala i sv. Ana 

Osmoga dana iza poroda BI. Dj. 
Marije, ugleda Ana veliko mnoštvo 
anđela, koji nošahu štit, na kojemu bijaše 
prekrasnim i sjajnim slovima isklesano: 
“Marija". Anđeli joj narediše, da tim 
imenom prozove svoju kćerku. Ana 
ispripovijedi viđenje Joakimu, koji je u 
prisutnosti jednoga svećenika i mnogih 
drugih prozva Marijom. 

Određenoga se po zakonu dana uputi u 
hram, da se očisti, te prinese jedno jan- 
ješce, grlicu i mnogo drugih darova. 
Obred očišćenja obavi sveti starac 
Simeon, koji po višoj svjetlosti spozna i 
osjeti, da je ta djevojčica određena za 
velike stvari. 

Tom zgodom ponovi sv. Ana zavjet, da 
će prikazati kćerku službi hrama. Bog 
obogati Anu i opet mnogim novim 
darovima; dade joj također spoznati i 

svoju volju, da prikaže djevojčicu nakon 
navršene treće godine službi hrama. 

U osamnaestom mjesecu prohoda i 
progovori Marija sama po sebi, što je bilo 
na veliko veselje i radost Aninu, koja joj, 
primivši je u naručaj, - ovako prozbori: 
“Kćerce moja, - miljenice srca moga, neka 
budu na slavu Svevišnjega tvoje riječi; 
neka koračaju na službu njegovu tvoje 
noge! Neka budu riječi tvoje umjerene, ali 
promišljene, koraci tvoji neka budu pravi i 
upravljeni na službu i sve na veću slavu 
Stvoriteljevu!? 

Ako Marija i nije trebala ljudske pouke, 
budući da je bila prosvijetljena vječnim 
Suncem mudrosti, to je ipak za sljedećih 
18 mjeseci, što ih provede uz majku, bila u 
svemu podložna njoj. 

Sv. Ana ne otkrije nikada Mariji, da je 
odabrana za majku Mesijinu, mada je 
čežnja za spasiteljem i bila glavnim pred- 
metom molitava majke i kćerke. 

Budući da je sv. Ana ljubila Mariju 
velikom ljubavi; to je i željela, da bude 

odjevena, ako i ne raskošnim, barem pris- 
tojnim odjelom, koje bi odgovaralo kćeri 
imućne i vrlo vrijedne obitelji. No pro- 
govorivši jedva mala svetica umoli majku, 
da joj načini grubo, pepeljaste boje odije- 
lo, koje bi već prije bilo nošeno. Ali joj 
majka odgovori: “Kćerce moja, učinit ću 
sve glede oblika i boje tvoga odjela, kako 
želiš, ali neću da bude grubo, jer mu nebi 
mogla odoljeti; u tome ćeš dakle slušati 
mene:" A Marija se poslušna uvijek, u 
svemu pokori volji svoje majke. 

Sveta Ana podupiraše u svemu sveta i 
milosrdna osjećanja Marijina prema siro- 
masima, koje ljubljaše i štovaše veoma 
gledajući u njima sliku Onoga, koji će se 
došavši na zemlju, zaručiti sa siro- 
maštvom i proglasiti ga blaženstvom. 


31 


GLAVA OSMA 
Prikazanje u hramu 


Tako se približi i vrijeme, kad je Ana po 
zavjetu trebala Mariju prikazati službi 
hrama. Svetoj se Ani bilo teško rastati 
sladkog ploda srca svoga, ali Marija je sve 
više čeznula za hramom. Da ohrabri svoju 
vjernu službenicu, javi joj se Gospodin, te 
joj naredi da prinese ovu veliku žrtvu 
odmah iza navršene treće godine Marijine. 
Istu je objavu imao i sv. Joakim. 

Navršivši Marija treću godinu, uzeše je 
roditelji i povedoše je iz Nazareta, u 
jeruzalemski hram. Tu sa suznim očima 
ostaviše svoju kćerku među ostalim 
djevojčicama, koje pod upravom Ane pro- 
ročice obavljahu razne službe u hramu, 
vježbajući se tako u pobožnosti. Takve bi 
djevojčice ostale u hramu sve do svoje 
udaje. Ispunivši time sv. Joakim i Ana svoj 
zavjet, nastane se u svojoj kući u 
Jeruzalemu, da budu što bliže kćerci. 

No Bog ih ne ostavi nikada, već im 
podjelivaše slatkih utjeha, da ne osjete sve 
gorčine i žalosti za svojom milom i 
ljubeznom kćerkom. 


GLAVA DEVETA 
Smrt svetoga Joakima 


Bog se ne da nikada pobijediti u veliko- 
dušju. Pa ako je toga radi i ne znam kako 
velika žrtva, što je zahtjeva od čovjeka, on 
to odmah naplaćuje mnogim darovima i 
velikim milostima. Zahtijevajući što više 
od čovjeka, kakvu god žrtvu, on je ne 
zahtjeva za sebe, jer čovjek ne može ništa 
da mu dade, što bi ga učinilo većim i 
slavnijim, nego što jest, budući da posje- 
duje sve u sebi samome. U sebi samom 
ima Bog jedan jedini izvor i uzrok svoje 
veličine, svoje sreće i neizmjerne slave. 
Zahtjeva li Bog štokod od nas to biva 
zato, da nas učini vrijednima svojih daro- 

Va, te nas time učini doista velikima, sret- 
nima i slavnima. 

Tko može shvatiti koliko je bio 
darežljiv Bog prema Joakimu i Ani koji se 
odrekoše one, za kojom toliko uzdisahu i 
moljahu, dok je napokon ne isprosiše u 
Bogu? 

Već je prošlo šest mjeseci otkako je 
Marija bila u hramu uzdižući se sve više i 
više u svetosti, kad joj jednoga dana javi 
Bog skoru smrt njezina oca Joakima. I ako 
joj objavi, da će sv. Joakim odmah poslije 
smrti biti ubrojen među svete u Limbu, to 
je ipak snađe velika žalost. No Marija se 
žalostila svetom žalosti, a nipošto ne 
zdvajaše. Ona se stane moliti sa svim 
žarom srca svoga, da bi Bog izbavio 
njenog oca od svih zapletaja vražjih i 
podijelio mu nanovo novih milosti. 

Osam joj dana prije očeve smrti objavi 
Gospodin dan i čas njegove smrti. Marija 
se pomoli Gospodinu i zadobije milost, da 
kroz ovih osam dana prisustvuje kod oca 
12 anđela, koji će ga tješiti i hrabriti u 

posljednjem času života. 

Kad se već približi sv. Joakimu posljed- 
nja, ugleda po zagovoru Marijinu tisuću 
anđela, kako silaze s neba, da ga hrabre i 
tješe. Po njima mu i objavi Bog, do kolike 
je visine i dostojanstva uzdignuta njegova 
kćerka — Marija. 

Taj je govor anđela čula i sv. Ana. U 
zanesenosti i veselju radi čuvene milosti 
ostavi ovu zemlju u 69 godini, da navijesti 
u Limbu sv. ocima veselu vijest, — vijest 
zore novoga dana, za kojim toliko uzdis- 
ahu kroz punih 4000 godina. 

Anđeli, koji prisustvovahu smrti 
Joakimovoj, vratiše se svojoj Kraljici, da je 
obavijeste o čitavom događaju. 

Marija se pomoli Gospodinu da bi 
pogledao i utješio njezinu majku, koju je i 
sama tješila u njezinoj boli. 


pd d VA BEČA dA, 

GLAVA DESETA 
Smrt sv. Ane 


Nakon deset godina Marijine svetosti u 
hramu, anđeli joj jednoga dana objaviše 
slijedeće: “Marijo, ispunjuje se vrijeme 
života tvoje majke Ane; Svemogući je 
odredio da se oslobodi spona tijela, da 
primi plaću za mnoge muke, što ih je na 
zemlji prepatila.? 

Ta vijest probode srce Marijino poput 
mača, ali se i sada, podloži volji Božjoj; 
pomoli se žarko Bogu, da joj ohrabri 
majku u posljednjem času. Ali gle čuda! 
Anđeli je osobno ponesoše k njezinoj 
majci, da je hrabri i tješi. 

Manija ostade sve do posljednjeg daha 
kod sv. Ane; a kad ova umre, anđeli je 
ponesoše natrag u hram. 

Što se tiče naravnih kakvoća naše 
Svetice, D"Agreda piše, da je bila veliko- 
dušna i darežljiva; umna i vrlo razumna; 
živa, ali ujedno i mirna i vedra. Bila je 

osrednjega, nešto manjega stasa od svete 
svoje kćerke Marije. Lice joj bijaše okru- 
glasta oblika, a pogled uvijek čedan; boja 
lica bijaše bijelo-grimizna. Ana napokon 
bijaše majkom One, koja posta Majkom 
samoga Boga. 

Sveta je Ana živjela pedesetišest godi- 
na, koje se dijele u ova razdoblja: U 
dvadeset i četvrtoj se uda za Joakima; 
dvadeset joj godina prođe bez poroda; u 
43 porodi bl. Djevicu; pribrojivši još k 
tomu 12 godina života Marijina (3 kod 
kuće i 9 u hramu) čini upravo 56 godina... 

Sveti Joakim i Ana bijahu zakopani u 
grob uklesan u pećinu, koji se nalazio 
blizu njihove kuće. Nad njihovim se 
grobom diže danas lijepa crkva sv. Ane, a 
do groba se silazi niz 22 stepenice. 

Ta crkva imaše slavnu povijest. Fabri 
pripovijeda, da su tamo u samostanu 
obitavale redovnice sv. Ane. Poslije 
propasti rimske vlasti nad Jeruzalemom, 
navališe na nj silne bujice Saracena. Da 
izbjegnu pobožne redovnice gadnim 


37 


pohotama ovih neljudi, poodrezaše si sve 
noseve, da se nikome ne svide. 

U knjizi se objava svete Brigite pripovi- 
jeda, da je opatica od Sakrista samostana 
sv. Pavla, izvan zidina rimskih, dobila na 
dar nekoliko moći (relikvija) svete Ane. 
Razmišljajući ona kako bi ih čuvala i časti- 
la, prikaže joj se sv. Ama, te joj reče. “Ja 
sam zaštitnica sviju vjenčanih, koji su 
živjeli prije doba milosti; ja sam također 
majka sviju vjenčanih kršćana, jer se Bogu 
svidje da uzme tijelo od moga koljena; pa 
zato ćeš, kćerce moja, ovako slaviti 
Gospodina. — Da si blagoslovljen Isuse, 
Sine Božji i Djevičin, koju si odabrao za 
Majku svoju, te si tako došao na svijet po 
ženidbi Joakima s Anom; za molitve te sv. 
Ane molim, da pogledaš milostivo sve 
one, koji žive u ženidbenom staležu, da 
uzmognu uspijevati u Gospodinu. Moći 
će moje biti na utjehu svima onima, koji će 
me ljubiti i štovati, dok se ne svidi 
Gospodinu da ih obaspe neizrecivom 
slavom u dan sveopćeg uskrsnuća. 

Sv. je Crkva uvijek uvelike štovala i 
častila svete roditelje Bl. Djevice, a sve 
veća pobožnost njezinih sinova pokazuje, 
da se Bogu sviđa ta pobožnost. 

Valja da ovdje spomenemo, da se 
pobožnost nalazi u nasljedovanju. Ako 
hoćemo da isprosimo zagovor sv. Joakima 
i Ane, moramo ih nasljedovati u njihovim 
djelima. U koliko će biti savršenije naše 
nasljedovanje, u toliko će biti jači njihov 
zagovor za nas. 

Molitve i razne devetnice 


Molitva sv. Ani 

Velikom pobožnosti padam na koljena 
pred tobom, sv. Ano. Ti si ona, koja si radi 
svojih velikih kreposti zaslužila da budeš 
preodabranom za majku Ane, koja je 
milosti puna blagoslovljena među svim 
ženama, koja zavrijedi da postane Majkom 
utjelovljene Riječi. Udostoj se ove milosti 
radi primiti me u broj tvojih štovatelja, jer 
to želim da budem kroz čitavi život. Uzmi 
me pod svoje okrilje, te mi isprosi u Boga 
nasljedovanje svih kreposti, kojima si ti 
obdarena. Isprosi mi spoznaju i bol radi 
mojih grijeha, žarku ljubav prema Kristu i 
Mariji i milost stalna ispunjavanja sviju 
mojih dužnosti. Izbavi me od svih pogi- 
belji u životu, a u smrtnom mi času 
priskoči u pomoć, da sretno prispijem u 
vječni život, gdje ću slaviti tebe, presretna 
majko; utjelovljenu Riječ u krilu BI. 
Djevice Marije i Bl. Djevicu. Amen. 

Druga molitva 


O blagoslovljena između majki, slavna 
sv. Ano, kojoj je bila podložna kćerka. — 
Majka Božja, divim se tvojoj slavi, izboru 
i milostima, kojima te nadario Svevišnji! 
Sjedinjujem se u štovanju, ljubavi i po 
uzdanju u tebe, s presvetom Marijom, uvi- 
jek Djevicom. Isusu, Mariji i tebi posveću- 
jem svu svoju pobožnost, izmoli mi, da 
bude sveta i dostojna za vječni život. 


Devetnica u čast sv. Ane 
(Počinje 17. a završava 25. srpnja) 


Slavna majko Bogorodice, koja si kroz 
toliko godina podnosila u najvećoj 
poniznosti sav prezir i poruge budući da 
te smatrahu neplodnicom i prokletom od 
Boga; no Bog te napokon utješi po tisuću 
puta više davši ti za kćerku Majku Božju. 
Ti si se pokazala velikodušnom i onda, 
kada si se rastajala s tvojom najdražom 
kćerkom prikazujući je kao trogodišnju u 

hramu. Tebi se dakle preporučam, o velika 
svetice, da mi izmoliš u Boga ustrpljivost 
u svim tugama, progonstvima i napadaji- 
ma, koji mogu da snađu čovjeka za ovog 
Života. 
Tri Očenaša, Zdravomarije i Slavaocu. 
(Iz djela sv. Alfonza Liguorija). 


Druga devetnica u čast 
slavne sv. Ane 


U ime Oca i Sina i Duha Svetoga 
Amen. 

V. Bože u pomoć mi priteci. 

R. Gospodine, pohitaj mi pomoći. 

Slava Ocu, i Sinu, i Duhu Svetomu: 
Kako bijaše na početku, tako sada i u sve 
vijeke vjekova Amen. 


Prva radost 


Pozdravljam te i štujem, slavna sveta 
Ana, radujući se s tobom što si bila 
odabrana od Gospodina za majku Djevice, 
— Majke Božje. One radosti radi što si je 

osjetila, kada ti je bilo navješteno 
odobrenje, isprosi mi u Sinka tvoje 
prečiste Kćeri milost potpunog oprošten- 
ja i ustrajnost u dobru sve do kraja. 
Oče naš, Zdravo Marija i Slava Ocu. 
Ano, majko sveta, zdravo! 
Svim da ime tvoje slatko 
milost znači, - znade svatko. 


Druga radost 


Radi radosti, što ti napuni srce, kada ti 
bi navješteno, da ćeš začeti najčistiji stvor, 
neoskrvnjenu Djevicu, primi također i 
mene za sina — kćer, te me brani od sviju 
mojih neprijatelja: mislim osobito na one 
neprijatelje duše, kojih je načelo oholost, 
koja se ne ukroćuje nikada; izmoli mi 
milost svete poniznosti, koja je bila naj- 
dragocjenija krepost neoskvrnjene i 
prečiste tvoje kćeri, a moje premile majke 
Marije. 

Oče naš, Zdravo Marijo i Slava Ocu. 

Ano, majko sveta, zdravo! itd. 

Treća radost 


Veseleći se divim se tvojoj radost, koja 
ti napuni srce kod začeća Neoskrvnjene 
Kraljice anđela. Ove radosti radi isprosi 
mi u Isusa po tvome i Marijinu zagovoru 
živu vjeru, tako da je mogu hrabro ispov- 
jediti pred svima. 

Oče naš, Zdravo Marijo i Slava Ocu. 

Ano, majko sveta, zdravo! itd. 


Četvrta radost 


Zdravo, slavna sveta Ano! One radosti 
radi, što si je osjetila po prvi puta grleći 
presvetu svoju kćerku, koja je kasnije 
postala zaručnicom Duha Svetoga, isprosi 
mi kod Isusa tvojim i Marijinim zagov- 
orom milost da živim uvijek po nauku 
vjere, u čistoći, poniznosti i pravednosti, 
te da uzmognem jednom u raju poljubiti 
noge presvete Majke moje, te veličati s 
tobom i s njom Gospodina. 

Oče naš, Zdravo Marijo i Slava Ocu. 

Ano, majko sveta, zdravo! itd. 

Peta radost 


Pozdravljam te, slavna sveta Ano, i 
radosti te radi, što si je osjetila u srcu 
svom videći kako tvoja kćerka čudnova- 
tim načinom uspijeva u kreposti i 
savršenosti, molim, da mi isprosiš kod 
Isusa _Marijinim i tvojim zagovorom 
milost, da ne budem nikada zadovoljan sa 
svojom savršenošću, već da uznastojim 
uvijek odgovarati milostima Božjim, da 
zavrijedim nove milosti. 

Oče naš, Zdravo Marija i Slava Ocu. 

Ano, majko sveta, zdravo! itd. 


Šesta radost. 


Pozdravljam te i štujem, slavna sveta 
Ano! 

Radosti te radi molim, što je osjeti duša 
tvoja, kada je putovala u prisustvu Marijinu 
u bolji život, da mi izmoliš u Isusa tvojim i 
Marijinim zagovorom milost, e da mogu 
zaklopiti oči u ljubavi Božjoj, da mi pris- 
ustvujete u onaj kobni čas: ti, sv. Jaokim, 

Marija i Isus, te da uzmognem uzletjeti iz 
progonstva u vječnu domovinu. 
Očenaš, Zdravomarija i Slava Ocu. 
Ano, majko sveta, zdravo! itd. 


Sedma radost. 


Pozdravljam te, preslavna sveta Ano, 
radi te neizmjerne radosti, što si je osjeti- 
la, kad je Isus sašao u Limb, molim, da mi 
po tvome i Marijinu zagovoru isprosiš 
milost, da se rastane moja duša s tijelom u 
poljupcu Gospodnjem, da se sastanem s 
Isusom, koji će mi podijeliti vječnu slavu 
raja. 

Očenaš, Zdravomarija i Slava Ocu. 

Ano, majka sveta, zdravo! 
Svim da ime tvoje slatko 
milost znači, — znade svatko. 
Moli za nas blažena Ano. 
Da dostojni budemo Knistovih obećanja. 


Pomolimo se. 
Bože, koji si se blaženoj Ani udostojao 
podijeliti milost, da zavrijedi postati 

majkom roditeljice jedinorođenoga Sina 
tvoga: podaj milostivo, da nam svojim 
moćnim zagovorom pomogne ona, koje 
se ovdje radosno spominjemo. Po istom 
Gospodinu našem Isusu Kristu, koji s 
tobom živi i kraljuje u jedinstvu Duha 
Svetoga po sve vijeke vjekova. Amen. 


PREPORUKA SLAVNOJ 
SV. ANI 


Preslavna majko Neoskvrnjene Kraljice 
milosrđa, ja ti se prikazujem kao tvoj 
vjerni štovatelj. Primi me pod svoj moćni 
zagovor; zagovaraj me kod prečiste 
Djevice a s njome kod Isusa Krista isprosi 
mi sve milosti, koje su mi potrebne za 
nasljedovati tebe i Marije, da time 
zaslužim biti upoznat od Isusa Krista kao 
njegov vjeran sluga, da me uvede u vječnu 
slavu. 

Devet utoraka 
prije svetkovine sv. Ane 


I. Klanjajući ti se zahvaljujem, presveto 
Trojstvo, što si se udostojalo odabrati sv. 
Anu za majku preslavne i neoskvrnjene 
preljubazne kćeri Očeve, djevičanske 
Majke utjelovljene Riječi i prečiste 
zaručnice Duha Svetoga. Pogledaj, vječni i 
svemogući Bože, na zasluge sv. Ane, te se 
smiluj mojoj duši. 

3 Očenaša, Zdravomarije, Slavaocu 


II. Klanjajući ti se zahvaljujem, presve- 
to Trojstvo, na milostima, koje si se udos- 
tojalo podijeliti sv. Ani, da zavrijedi posta- 
ti majkom prečiste Djevice. Podjeli mi, o 
neizmjerni sveti Bože tugu i mržnju zbog 
mojih grijeha, da postanem vrijedan tvojih 
milosti. 

3 Očenaša, Zdravomarije, Slavaocu 


II. Klanjajući ti se zahvaljujem, 
presveto i nerazdjeljivo Trojstvo, na 

milosti, što si je podijelio svetoj Ani davši 
joj za muža pravednoga sv. Joakima. 
Podijeli i meni milost, da mogu izbjegavati 
društva onih, koji bi mogli nanijeti štetu 
duši mojoj. 

3 Očenaša, Zdravomarije, Slavaocu 


TV. Klanjajući ti se zahvaljujem, presve- 
to i nerazdjeljivo Trojstvo, na milosti 
velike ustrpljivosti, što si je podijelio sv. 
Ani, da uzmogne strpljivo podnašati sve 
tegobe neplodnosti. Podari, molim te, i 
meni milost, da ustrpljivo podnašam sve 
nezgode ovoga života, da time zaslužim 
vječnu slavu, koja slijedi iza križa. 

3 Očenaša, Zdravomarije, Slavaocu 


V. Klanjajući ti se zahvaljujem, presveto 
Trojstvo, na milosti, što si je podijelio sv. 
Ani izbavivši je neplodnosti i postavivši je 
majkom Neoskvrnjene. Podaj, molim te, i 
meni milost, da odgovaram uvijek tvome 
milosrđu i plodim svetim djelima. 


3 Očenaša, Zdravomarije, Slavaocu. 

VI. Klanjajući ti se zahvaljujem, presve- 
to Trojstvo, na milosti velike hrabrosti, 
što si je podijelio sv. Ani, kada se rastaješe 
sa svojom premilom kćerkom, da je 
prikaže Bogu u hramu. Podari, molim te, i 
meni milost, da se odcijepim od sviju 
zemaljskih stvari, a priljubim svim srcem 
samo uz tebe, da te ljubim iznad svega. 

3 Očenaša, Zdravomarije, Slavaocu 


VII. Klanjajući ti se zahvaljujem, 
presveto Trojstvo, što si se udostojalo 
ohrabriti sv. Anu kod rastanka njezina 
ljubljenog muža sv. Joakima, kojega si se 
udostojalo primiti k sebi. Podaj mi, molim 
te, milosti, da se uvijek klanjam tvojim 
svetim sudovima, podlažući im se također 
i onda, kada ću se morati razdijeliti od 
dragih i milih osoba, da time zaslužim 
tvoje milosti i koristim onim blaženim 
dušama. 

3 Očenaša, Zdravomarije, Slavaocu. 

VIII. Klanjajući ti se zahvaljujem, 
presveto Trojstvo i na milostima, što si ih 
podijelio sv. Ani u njezinom posljednjem 
času htijući da joj bude čudnovatim nači- 
nom prisutna presveta Marija. Podaj mi, 
molim te, milost, da ispustim dušu u tvo- 
joj svetoj ljubavi, te da mi stoje uz bok na 
pomoći sv. Ana, sv. Joakim, sv. Josip i 
Marija. 

3 Očenaša, Zdravomarije, Slavaocu. 


IX. Klanjajući ti se zahvaljujem, 
presveto Trojstvo, radi slave, kojom si se 
udostojalo proslaviti sv. Anu. Podaj mi, 
molim te milost, da mognem sveto živjeti, 
blaženo umrijeti a poslije smrti vječnu 
slavu zadobiti. 

3 Očenaša, Zdravomarije, Slavaocu. 

MOLITVA SV. JOAKIMU 


O veliki i slavni Patrijarka sv. Joakime, 
radost mi obuzima srce, kad pomislim, da 
si između sviju svetaca bio upravo ti 
odabran za suradnika Božanstvenih tajna 
obogativši cijeli svijet Majkom Božjom! 
Ovom si izvanrednom povlasticom 
postao vrlo moćnim kod Majke i njezina 
Sina, pa nam radi toga možeš isprositi 
mnogo milosti, koje su nam vrlo potreb- 
ne. Velikim ufanjem hrlim pod tvoje 
moćno okrilje, da ti otkrijem sve duševne 
i tjelesne potrebe svoje i moje obitelji, 
preporučam se moleći tebi za osobitu 
milost, kojoj se nadam, koju očekujem od 
tvoga moćnog zagovora. Pa budući da si ti 
najsavršeniji uzor unutarnjega života, to 
te molim, da mi isprosiš unutarnju sabra- 
nost i otrgnuće od svih prolaznih dobara, 
i da živo i ustrajno ljubim Isusa i Mariju. 
Isprosi mi također pobožnost i 
poslušnost svetoj Crkvi i njezinu glavaru 
sv. Ocu Papi, i da ustrajem živjeti i umri- 

jeti u vjeri, nadi i savršenoj ljubavi, zaziva- 
jući presveta imena Isusa i Marije. Amen. 
3 Očenaša, Zdravomarije, Slavaocu. 


Druga molitva 


O sveti patrijarhu Joakime, koji si bio 
dostojan biti odabranim od Božje provid- 
nosti, da obogatiš svijet prečistom 
Kraljicom, u kojoj će biti blagoslovljeni 
svi naraštaji, koja će u svom djevičanskom 
krilu nositi Spasenje svih ljudi, mi se vese- 
limo s tobom radi velike povlastice moleći 
te, da uzmeš nas i naše obitelji pod svoje 
moćno okrilje. Ne dopusti, o dragi Sveče, 
da u našim dušama nađe prebivalište 
sotona i grijeh, da nas ne zavedu varava 
načela ovoga svijeta, već da se uvijek 
sjećamo vječnosti, za koju smo stvoreni. 

Isprosi nam kod Boga čvrstu i 
nepokolebljivu vjeru protiv nevjernosti i 
zabluda, što ih siju razne sljedbe, najveće 
neprijateljice Crkve i njezina glavara. 
Isprosi nam ljubav prema namjesniku 

Isusovu sv. Ocu Papi. Isprosi nam milost, 
da možemo ustati protiv svih kleveta, 
kojima se kleveće sve što je sveto i časno u 
našoj svetoj vjeri. Ti, koji si moćan po 
presvetoj tvojoj kćerci Mariji, pomozi sv. 
Crkvu, isprosi joj pobjedu, rasprši vlasti 
tmina, skrši njihovu oholost i učini, da sve 
duše zasjaju svjetlošću istine i vjere. 
Isprosi nam iznad svega nježnu i sinovsku 
pobožnost prema tvojoj ljubaznoj kćeri, a 
našoj presvetoj Majci Mariji, da je štujući 
zavrijedimo biti od nje ubrojeni među 
njezine sinove, a poslije teškoća ovoga 
života biti uvedeni u vječni život, gdje 
ćemo navijeke slaviti Božje milosrđe. 
Amen. 
3 Očenaša, Zdravomarije, Slavaocu. 

KRUNICA U ČAST SV. ANE 


UimeOcaiSina.... 

I. Radujem se s tobom, sveta majko 
Ano, radi osobite milosti, koju ti podijeli 
Bog odabravši te od vijeka za majku velike 
Marije Božje. Molim te, da mi ishodiš kod 
Isusa istinito pokajanje i popravak moga 
života, da se dopadnem Isusu sada i na 
času smrti. Amen. 

Radujem se, majko moja, 
Blago nebo što ti bješe; 
Za Marije te svetu majku, 
A za baku Isus btješe. 
Uzdam, Ano, ja se u te! 


II. Radujem se s tobom, sveta majko 
Ano, jer ti Svevišnji učini ime tajanstven- 
im; ime tvoje znači milost radi koje si i 
zavrijedila postati majkom Marijinom. 
Radi ovoga te slavnog imena smjerno 
molim, da isprosiš i meni milosti, po koji- 
ma ću se dopasti Isusu sada i na času smrti 
moje. Amen. 

Radujem se, majko moja, 

Rad" imena svetog tvoga. 

Ime, - “milost", znači tvoje, 

Moćna jer si ti u Boga. 
Uzdam, Ano, ja se u te! 


III. Radujem se s tobom, sveta majko 
Ano, radi velike radosti, što ju je osjetilo 
srce tvoje, kad ti je anđeo navijestio, da 
ćeš začeti i poroditi Majku Isusovu, a u 
svojoj velikoj poniznosti nisi nikada 
otkrila ove velike tajne. Molim te, da mi 
isprosiš ovu svetu krepost, da se svidim 
Isusu, sada i na času smrti moje. Amen. 

Radujem se, majko moja, 

Jer od sviju ti jedina, 

Svega svijeta što bje žena, 

Majku rodi Božjeg Sina. 
Uzdam, Ano, ja se u te! 


IV. Radujem se s tobom, sveta majko 
Ano, jer ako si i bila punih dvadesetak 
godina neplodna, Svevišnji te ipak uzvisi, 
budući da kod prečistog začetka Marijina 

ustupi ljudska narav milosti; koja sazda 
ono presveto tijelo, radi zasluga te tvoje 
ljubazne kćerke Marije molim te da ne 
nagrdim nikada više duše svoje nijednim 
grijehom, da se dopadnem Isusu, sada i u 
času smrti. Amen. 

Radujem se, majko moja, 

Plodna jer si vjerna 

Milostiva ko Marija. - - 

Molitva ti se diže smjerna: 

“Uzdam, Ano, ja se u te!" 


V, Radujem se s tobom, sveta majko Ano, 
radi one neizrecive radosti, koju osjeti srce 
tvoje nakon devet mjeseci iza začetka, kada 
porodi u Nazaretu svoju presvetu kćerku 
Mariju. Radi ove te velike radosti molim, da 
mi isprosiš žarku ljubav, da se dopadnem 
Isusu, sada i u čas smrti moje. Amen. 

Radujem se, majko moja, 

Rad? nebeske slave tvoje; 

Uz Isusa gdje s Marijom 

Za spas duše radiš moje. 
Uzdam, Ano, ja se u te! 

VI. Radujem se s tobom, sveta majko 
Ano, radi one neizrecive radosti, što si je 
osjećala kroz tri godine boraveći uz svoju 
milu, presvetu kćerku, koju si poslije 
velikodušno prikazala u hramu. Isprosi 
mi, molim te, da po tvome primjeru 
ispunjujem u svemu svetu volju Božju, da 
se time dopadnem Isusu sada i na času 
smrti moje. Amen. 

Radujem se, majko moja, 
Kraljice jer majka sjajne 
Uvijek Djeve ti s* Marije 
I bez trna ruže bajne. 

Uzdam, Ano, ja se u te! 


VII. Radujem se s tobom, slavna 
zagovornice, sveta majko Ano, radi one 
neizmjerne radosti, 
koju osjeti srce tvoje na smrtnome času u 
prisutnosti tvoje mile kćerke Marije. 
Isprosi mi milosrđe na strašnome sudu 
Božjem da se dopadnem Isusu i Mariji. 
Amen. 

Radujem se, majko moja, 

Jer ćeš vodit mene svuda; 

K Isusu me i Mariji 

Nakon teška privest truda. 
Uzdam, Ano, ja se u te! 


Zdravo da si Ano roditeljice presvete 
Djevice, koja posta Majkom milosrdnosti! 
Ti si dragulj nebeskih dvora! Slavimo te, 
štujemo i ljubimo ljubavlju kćerke! 

Moli za nas, blažena majko Ano, 

Da dostojni postanemo obećanja 
Kristovih. 


Pomolimo se 


Bože, koji si se blaženoj Ani udostojao 
podijeliti milost, da zavrijedi postati 
majkom roditeljice jedinorođenoga Sina 
tvoga: podaj milostivo, da nam svojim 
moćnim zagovorom pomogne ona, koje 
se ovdje radosno spominjemo. Po istom 
Gospodinu našem Isusu Kristu, koji s 
tobom živi i kraljuje u jedinstvu Duha 
Svetoga po sve vijeke vjekova. Amen. 

Molitva 


Pred tobom se, slavna sveta Ano, 
majko velike Majke Božje, ja bijedni 
grješnik ponizujem i pun te pouzdanja 
odabirem svojom osobitom zaštitnicom. 
Tvojoj se materinjoj brizi predajem 
posvema moleći te, da me dobrostivo 
primiš pod okrilje tvoje zaštite; Ta ti se 
nazivaš majkom i zaštitnicom grješnika. 
Udostoj se upisati me u broj tvojih slugu; 
a ja ti ojačan Božjom i tvojom pomoći 
obećajem, da ću živjeti uvijek pobožno i 
bježati od grješne prigode, da sveto živeći 
zavrijedim na smrti pomoć tvoju, Isusovu 
i Marijinu. 


Tako budi. 


ia 

DODATAK 


Vjerovanje 

Vjerujem u Boga, Oca svemogućega, 
stvoritelja neba i zemlje. I u Isusa Krista, 
Sina njegova jedinoga, Gospodina našega, 
koji je začet po Duhu Svetom, rođen od 
Marije Djevice, Mučen pod Poncijem 
Pilatom, raspet, umro i pokopan. Sašao 
nad pakao, treći dan uskrsnuo od mrtvih. 
Uzašao na nebesa, sjedi s desna Boga Oca 
svemogućega. I odonud će doći suditi žive 
i mrtve. Vjerujem u Duha Svetoga, svetu 
Crkvu katoličku, općinstvo svetih, 
oproštenje grijeha, uskrsnuće tijela i život 
vječni. Amen. 


Djelo vjere 
Gospodine Bože moj, ja vjerujem, da si 
Ti sam jedan Bog u biću i u naravi u tri 
osobe božanske, koje se zovu Otac, Sin i 
Duh sveti. Vjerujem isto tako, da je druga 
osoba Trojstva presvetoga, Isus Krist, Sin 
tvoj, učinio se čovjekom u utrobi prečiste 

Djevice Marije po kreposti Duha Svetoga, 
koji je muku podnio i umro na križu za 
naše spasenje i koji će na svršetku svijeta 
doći suditi žive i mrtve, te dati dobrima raj 
nebeski, a zlima muke paklene za uvijek. 

Nadalje vjerujem u sve, u što vjeruje 
sveta Crkva rimokatolička; i u ovoj svetoj 
vjeri želim živjeti i umrijeti, i ako bi bila 
potreba za nju moju krv proliti, jer ti, 
Bože, koji niti možeš prevariti, niti pre- 
varen biti, jesi ovo objavio. 


Djelo ufanja 

Gospodine Bože moj, ja se ufam u pre- 
veliko milosrđe tvoje, da ćeš mi dati po 
dostojanstvu djela i muke Isusa Krista i po 
mojim dobrim djelima, koja ću s pomoći 
tvojom učiniti, oproštenje grijeha mojih i 
raj nebeski. A to se ufam zato, jer si to 
obećao Ti, Bože moj, koji si u svom 
obećanju stalan i vjeran. O Bože, učvrsti 
moje ufanje! 


Čin ljubavi 
Ljubim Te, Bože moj, svim svojim 
srcem i dušom više nego sve drugo na svi- 
jetu, jer si dostojan svake ljubavi, i radi 
Tebe ljubim svoga bližnjega kao sama 
sebe. O Bože, užeži ognjem svoje ljubavi 
moje srce! 


Čin kajanja 

Bože moj, kajem se od svega srca jer 
grijehom uvrijedih Tebe, Oče, najveće i 
najmilije dobro. Žao mi je za sve zlo što ga 
učinih i dobro koje propustih. Čvrsto 
odlučujem s tvojom milošću: činiti poko- 
ru, ispraviti nepravdu i sablazan, kloniti se 
grešne prigode i više ne griješiti. Po 
zaslugama muke Spasitelja našega Isusa 
Krista smiluj mi se, Gospodine. 


Opća ispovijed 
Ispovijedam se Bogu Ocu svemoguće- 
mu, blaženoj Mariji vazda Djevici, 
blaženom Mihaelu arkanđelu, blaženom 
Ivanu Krstitelju, svetim apostolima Petru 

i Pavlu, svima svetima i tebi, oče, da sagri- 
ješih vrlo mnogomišlju riječju, djelom i 
propustom: moj grijeh, moj grijeh, moj 
preveliki grijeh. Zato molim blaženu 
Mariju vazda Djevicu, blaženoga Mihaela 
arkanđela blaženoga Ivana Krstitelja, 
svete apostole Petra i Pavla, sve svete i 
tebe, oče, da se molite za me Gospodinu 
Bogu našemu. 


Pred ispovijed 
Smisliti sve svoje grijehe. 2. Skrušeno 
se pokajati za sve svoje grijehe. 3. Tvrdo 
odlučiti ne vraćati se na svoje grijehe. 4. 
Iskreno ispovjediti sve svoje grijehe. 5. 
Izvršiti pokoru, što naredi namjesnik 
Božji. 


Prije pričesti 
Biti čist na duši i na tijelu od svakoga 
grijeha, osobito smrtnoga. Vjerovati da 
primaš u prsa svoja pravo tijelo i krv Isusa 
Krista s božanstvom i čovječanstvom. 

MOLITVA SV. ANI 


za obračenje psovača 

Pred tobom se, slavna sveta. Sna, 
majko velike Majke Božje, ja bijedni 
adabinem te svojom osobitom zaštitni - 
com. Buojoj se mateninjoj kuzi preda - 
jem posuema moleći te, da me dobnosti - 
uo primiš pad oknilje tuoje zaštite; ta ti 
se nazinaš majkom i začlilnicom 
grješnika. "Udostoj se, primiti me među 
tuoje sluge; a ja tv ojačan Počjom i tua - 
jom pomaći obečajem, da ću živjeti ui - 
jek pobočno te bježati od sue gnječne 
po eda sveto živeći zamijedim na 
Jsusow i 


pomoć  lyoju, 
Ea TAKO BUDI. 

Molitva sv. Ani 


Kraljestvo je nebesko kao čovjek 
trgovac, koji traži dobar biser. Pa 
kada nađe jedno dragocjeno zrno 
bisera, otiđe i proda sve što ima i 
kupi ga. 


— Hvalimo Boga našega. 
— U ispovjedanju blažene Ane. 


Pmolimo se! Bože, koji si se udos- 
tojio blaženoj Ani milost udijeliti, 
da je zavrijedila biti mati roditeljice 
jedinorođenoga Sina _— Tvojega, 
dopusti milostivo, čiju svečanost 
svetkujemo, da njezinim kod Tebe 
zagovorima budemo pomagani. Po 
Kristu, Gospodinu našem. Amen. 

Sveti Joakime i Ana 
molite za nas! 


